Eesti parim Belfastis - Sergei Lepmets (13)
Eesti kaotus EM-valiksarja avamängus Põhja-Iirimaale oli läbinisti teenitud ja õiglane. Kõrgemat hinnet kui 5 ei pannud Soccernet.ee ühelegi Eesti koondislasele, parimaks hindasime puurivaht Sergei Lepmetsa.
Pealelöögid olid Eesti kahjuks 4:19 ja pealelöögid raamide vahele 2:7. See statistika pole antud juhul petlik, vaid peegeldab mängupilti hästi.
Lepmets tegi oma viienda koondisemängu ja sai alles esimese kaotuse. Juba avaminutitel viskas ta palli auti ja küsis arstiabi, kuid suutis siiski kohtumise lõpuni kesta.
Soccernet.ee toimetuse hinded:
Mängu parim Sergei Lepmets - 5. Mõlema värava olukorras puudub Lepmetsal süü. Ta tegi mõned head tõrjed, eriti suurepärane oli tema 83. minuti tõrje, kui ta pareeris keskelt läbipääsenud Josh Magennise soorituse. Samas oli ta tsenderduste vaheltlõikamisel ja jalaga väljalöökidel harjumatult ebakindel.
Mattias Käit - 5. Tundis end palliga enesekindlamalt ja mugavamalt kui enamik Eesti koondislastest, kuid sai palli vähe ning seetõttu ei õnnestunud tal ka konkreetseid olukordi tekitada. 70. minutil pääses Käit korneri järel vasaku jalaga löögile, aga tulistas ebamugavast asendist üle.
Nikita Baranov - 5. Oli tunda, et ta on viimasel ajal Eesti koondise keskkaitsjatest ainsana korralikult mängupraktikat saanud. Baranov oli Eesti kaitsjatest parim, kuid ka temal tuli sisse rumalusi ja tal vedas, et jõulist mängu lubanud kohtunik talle penaltiviga ega kaarti ei määranud.
Madis Vihmann 5. Ta paistab olevat lahti saanud oma esimeste koondisemängude värinast, ta ei langenud ansamblist välja. Vihmann võitis oma karistusalas peapalle, kuid jäi ka mõningates duellides pehmeks. Avavärava olukorras lubas ta Kyle Laffertyl enda selja tagant välja tulla ja palli napsata.
Artjom Dmitrijev - 4. Ta oli endale omaselt agressiivne ning on oma ampluaas hetkel selgelt Eesti parim, aga jääb Euroopa koondisejalgpalli kontekstis aeglaseks ja kohmakaks. Ta ei suutnud piisavalt kaitses päästa ega rünnakusse panustada.
Karol Mets - 4. Tundus, et Mets oli end ülehäälestanud. Liigse tahtmise tõttu põhjustas ta väga rumala penalti, mille Steven Davis realiseeris. Ta vajus kohati liiga madalale, sest on harjunud keskkaitses mängima, ning sealt oli raske rünnakuid korraldada.
Henri Anier - 4. Tal oli Eesti mängu parim võimalus, kui õigeaegselt avanes ja väravavahiga silmitsi pääses, kuid ei suutnud palli väravasse lüüa ega ka kõrvale Käidile lükata. Anier paistis isetsemisega silma veel ühes olukorras - kui Artur Pikk oli vasakul äärel ettepoole sööstmas, otsustas ründaja väga kaugelt sooritada ise pealelöögi, mis ebaõnnestus.
Henrik Ojamaa - 4. Sisuliselt tegutses Ojamaa ühe lisakaitsjana, aga selles tegevuses ei kuulu ta just parimate hulka. Rünnakul ta midagi ohtlikku tekitada ei suutnud, põhjaiirlased olid tema manöövriteks valmis.
Artur Pikk - 4. Oli mängupraktika puudumise tõttu roostes. Tegutses ärevalt, tegi palju ebaõnnestunud pallipuuteid. Kaitses "kaotas" oma mehi ära ja jäi jooksuduellides alla. Mängu käigus läks ta siiski paremaks.
Joonas Tamm - 4. Ta oli uskumatult ebakindel ja kaugel oma parimatest esitustest. Eksis nii söötudega kui ka kohavalikuga. Avavärava olukorras jäi ta liiga passiivseks ja isegi ei üritanud midagi päästa.
Konstantin Vassiljev - 4. Andis mõned head söödud/tsenderdused, aga kaotas oma väljakupoolel ohtlikult palle ja jäi mängutempoga hätta.
Sergei Zenjov ja Rauno Sappinen - hindeta. Mängisid liiga vähe, et hinnata.